Kako infiltrirati terorističke ćelije? (3/10/01) - 2001-10-03
FBI nema dovoljno agenata koji govore arapski, a slaba je i koordinacija s drugim američkim agencijama
Kao glavna agencija koja istražuje nedavne terorističke napade na New York i Washington, Savezni istražni ured FBI pod velikim je pritiskom javnosti, koja od njega traži da identificira pojedince ili organizacije koji su pomogli otmičarima. No, kako izvješćuje Jim Malone, FBI se sučeljava s ozbiljnim preprekama u svojim nastojanjima da prodre u terorističke ćelije koje možda operiraju u Sjedinjenim Državama. Savezni istražni ured FBI je već priveo više od 350 osoba na ispitivanje u vezi s napadima od 11. rujna, a njegovi agenti tragaju za još 400 ljudi. Ministar pravosuđa John Ashcroft ovih je dana neprestano na Capitol Hillu, gdje pokušava uvjeriti Kongres da savezne agencije reda i zakona i dalje smatraju istragu o terorističkim napadima svojim prvim prioritetom. "Nova nova teroristička prijetnja Amerikancima na domaćem tlu predstavlja prekretnicu u američkoj povijesti. Radi se o novom izazovu za policiju. Naša borba protiv terorizma nije isključivo ili prvenstveno pitanje krivičnog pravosuđa. Radi se o obrani naše zemlje i naših građana." Kao glavna istražna agencija, Savezni istražni ured pod budnim je okom javnosti, koja se pita je li FBI mogao učiniti nešto ili nešto više da bi spriječio terorističke napade. Agenti FBI-a tragali su za najmanje dva otmičara u tjednima koji su prethodili napadima. No, bivši specijalni agent FBI-a Mike Hurm, koji je radio na protuterorističkim mjerama, kaže da nije lako pratiti potencijalne teroriste kada uđu u Sjedinjene Države. "Ljudi često uđu u zemlju, a da mi uopće pojma nemamo da su ovdje, osim ukoliko ne dobijemo prijavu od Službe za useljavanje ili State Departmenta, ili iz nekih drugih elemenata obavještajne zajednice koji su nekako došli do informacije da su sumnjive osobe u zemlji." Čak i ako FBI dozna da su sumnjivi pojedinci ušli u zemlju, susreće se s još težim problemom – otkriti kakvi su im planovi. Bivši dužnosnici kažu da njihova agencija nema dovoljno agenata arapskog podrijetla, te da upravo pokušava angažirati veći broj govornika arapskog jezika. Bivši agent FBI-a Mike Hurm ističe da prodiranje u terorističke ćelije traži iskusne agente, koji ponekad provode i mjesece pokušavajući steći povjerenje onih o kojima se vodi istraga. "Prodiranje u terorističke ćelije je vrlo složena, vrlo sofisticirana operacija, jer vam trebaju ljudi koji su u kontaktu s teroristima. A da bi se agente dovelo u direktni kontakt s teroristima, treba imati ljude koji govore strane jezike i mogu se pretvarati da su nešto što nisu. Mi imamo određeni broj ljudi koji su kao rođeni za takve aktivnosti, ali to je ipak vrlo težak i dugotrajan proces." Iako je FBI utrostručio svoj proračun za svoj anti-teroristički program, stručnjaci upozoravaju da različite vladine policijske i obavještajne agencije trebaju poboljšati razmjenjivanje informacija o osumnjičenim teroristima. Larry Johson, bivši visoki dužnosnik State Departmenta, koji je bio zadužen za borbu protiv terorizma dao je intervju za televizijsku mrežu CBS. "Prije svega, od agencija reda i zakona treba tražiti da sve svoje informacije dobivene kroz istrage, unose u zajedničku bazu podataka. Drugo, obavještajne agencije trebaju dobiti pristup toj bazi." Stručnjaci ukazuju na ohrabrujuće znakove suradnje između američkih istražitelja i policije u Njemačkoj i Britaniji. Neki od otmičara živjeli su neko vrijeme u Hamburgu, dok su drugi, kako je javljeno, u lipnju putovali u Britaniju.